O‘ZBEKISTON RESPUBLIKASI VAZIRLAR MAHKAMASINING FARMOYISHI

O‘zbekiston Respublikasi Mudofaa sanoati davlat qo‘mitasining moddiy-texnika bazasini mustahkamlash, shuningdek, davlat obyektlaridan samarali foydalanish maqsadida:
 1. Quyidagilar:
 O‘zbekiston Respublikasi Prezidentining “O‘zbekiston Respublikasi Mudofaa sanoati davlat qo‘mitasini tashkil etish to‘g‘risida” 2017-yil 20-noyabrdagi PF-5246-son Farmoniga muvofiq O‘zbekiston Respublikasi Mudofaa sanoati davlat qo‘mitasining (keyingi o‘rinlarda — Mudofaa sanoati davlat qo‘mitasi) ijro apparati Toshkent shahar, Mirzo Ulug‘bek tumani, Buyuk ipak yo‘li ko‘chasi, 434-uy manzilida joylashganligi;
 Vazirlar Mahkamasining 2019-yil 31-dekabrdagi 1103-F-son farmoyishiga muvofiq Toshkent shahar, Mirobod tumani, Qo‘shko‘prik ko‘chasi, 30-uyda joylashgan Mudofaa sanoati davlat qo‘mitasiga qarashli bino va inshootlar “Altair Building Partners” MChJga mulk huquqi asosida bepul berilganligi ma’lumot uchun qabul qilinsin.
 2. O‘zbekiston Respublikasi Mudofaa sanoati davlat qo‘mitasi, Davlat aktivlarini boshqarish agentligi, Toshkent shahar hokimligi hamda “O‘zagrotexsanoatxolding” AJning:
 “Toshkent qishloq xo‘jaligi texnikasi zavodi” AJga tegishli Toshkent shahar, Mirzo Ulug‘bek tumani, Buyuk ipak yo‘li ko‘chasi, 434-uy manzilida joylashgan mazkur farmoyishga 1-ilovadagi bino va inshootlarni;
 Toshkent shahar hokimligining Toshkent shahar, Sirg‘ali tumani, Obihayot ko‘chasi, 1-uy manzilida joylashgan umumiy yer maydoni 90 402,0 kvadrat metr bo‘lgan mazkur farmoyishga 2-ilovadagi bino va inshootlarni Mudofaa sanoati davlat qo‘mitasiga operativ boshqaruv huquqi asosida bepul berish to‘g‘risidagi takliflariga rozilik berilsin.
 Belgilansinki, mazkur bandning ikkinchi xatboshisidagi obyekt “Toshkent qishloq xo‘jaligi texnikasi zavodi” AJ ustav kapitalidagi “O‘zagrotexsanoatxolding” AJ ulushini hamda “O‘zagrotexsanoatxolding” AJ ustav kapitalidagi davlat ulushini mutanosib ravishda balans (qoldiq) qiymatida kamaytirish hisobiga beriladi.
 3. O‘zbekiston Respublikasi Mudofaa sanoati davlat qo‘mitasi:
 Toshkent shahar hokimligi va “O‘zagrotexsanoatxolding” AJ bilan birgalikda bir oy muddatda mazkur farmoyishning 2-bandida nazarda tutilgan bino va inshootlar belgilangan tartibda topshirilishi va qabul qilinishini;
 qabul qilingan bino va inshootlardan maqsadli foydalanilishini ta’minlasin.
 4. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi Mudofaa sanoati davlat qo‘mitasiga berilayotgan Toshkent shahar, Sirg‘ali tumani, Obihayot ko‘chasi, 1-uy manzilida joylashgan bino va inshootlarni rekonstruksiya qilish va kapital ta’mirlashni 2021-yilga mo‘ljallangan O‘zbekiston Respublikasi Investitsiya dasturiga kiritish choralarini ko‘rsin.
 5. Mazkur farmoyishning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va O‘zbekiston Respublikasi Mudofaa sanoati davlat qo‘mitasi raisi O.O. Ismoilov zimmasiga yuklansin.